በማይካድራ ጭፍጨፋና በሰሜን ዕዝ ጥቃት የተጠረጠሩ ተጨማሪ የምርመራ ጊዜ ተጠየቀባቸው
በማይካድራ ከ600 በላይ የሚሆኑ ንፁኃንን ጭፍጨፋ ስታስተባብር እንደነበር የተገለጸች አንዲት ግለሰብና የሬዲዮ መገናኛ እንዲቋረጥ በማድረግ በሰሜን ዕዝ መከላከያ ሠራዊት ላይ ጥቃት በማድረስ የተጠረጠሩ የመከላከያ ሠራዊት ከፍተኛ መኮንኖች፣ ፍርድ ቤት ቀርበው ተጨማሪ የምርመራ ጊዜ ተጠየቀባቸው፡፡ ‹‹መገደላቸው ተገቢ ነው፤›› በማለት በማይካድራ ከተማ የሚኖሩ የአማራ ብሔር ተወላጆችን በግፍ እንዲጨፈጨፉ በማድረግ ተጠርጥራ በቁጥጥር ሥር የዋለችው፣ የፌዴራል ፖሊስ ወንጀል ምርመራ ቡድንም ታኅሳስ 5 ቀን 2013 ዓ.ም. ፍርድ ቤት ያቀረባት ተጠርጣሪ ታንጎ ገብረ ትንሳዔ ትባላለች፡፡የፌዴራል ፖሊስ ወንጀል ምርመራ ቡድን ተጠርጣሪዋን፣ በፌዴራል የመጀመርያ ደረጃ ፍርድ ቤት አንደኛ ወንጀል ችሎት በማቅረብ በተሰጠው ጊዜ ያካሄደውን የምርመራ ሪፖርት አቅርቧል፡፡ ቡድኑ እንደገለጸው፣ ተጠርጣሪው የማይካድራ ነዋሪዎች በግፍ ሲጨፈጨፉ በሥፍራው ነበረች፡፡ የንፁኃኑ ግድያን ትክክል እንደሆነ በመናገር በአካባቢው ባሉ ወረዳዎች እየዞረች ታስተባብር እንደነበር የሚገልጽ ማስረጃ መሰብሰቡን ተናግሯል፡፡የተጠርጣሪዋን ቃል መቀበሉን፣ ተጠርጣሪዋ መልዕክት የተለዋወጠችበትን ሞባይል ለምርመራ መላኩን፣ በማይካድራ በግፍ የተጨፈጨፉ ንፁኃንን አስከሬን ምርመራ ውጤት እየጠበቀ መሆኑንና የአካል ጉዳት የደረሰባቸውን የመለየት ሥራ እያከናወነ መሆኑን በመግለጽ፣ በቀጣይ ለሚሠራው ምርመራ፣ የምስክሮች ቃል መቀበል፣ የተለያዩ ሰነዶችን ከሚመለከታቸው ተቋማት ለመሰብሰብና ተባባሪዎችን ለመያዝ ተጨማሪ 14 ቀናት እንዲፈቀድት ጠይቋል፡፡ተጠርጣሪዋ በበኩሏ ለፍርድ ቤቱ እንደገለጸችው፣ ምንም ዓይነት ልብስ (ቅያሪ) ይዛ እንዳልመጣችና ልብሷም የሚገኘው ማይካድራ መሆኑን አስረድታ እንዲመጣላት ጠይቃለች፡፡ ፍርድ ቤቱ መርማሪ ፖሊስ ተጠርጣሪዋ ቅያሪ ልብስ የምታገኝበትን ሁኔታ እንዲያመቻች በመንገር፣ መርማሪ ቡድኑ የጠየቀውን 14 ቀናት በመፍቀድ ለታኅሳስ 19 ቀን 2013 ዓ.ም. ቀጠሮ ሰጥቷል፡፡ በተመሳሳይ ችሎት በዕለቱ የቀረቡትና በተለይም ከአዲስ ዓለም ባሌማ (ዶ/ር) ጋር ግንኙነት በመፍጠር፣ የጦር መሣሪያ ያቀርቡ እንደነበር የተገለጸው ሁለት ተጠርጣሪዎች ጀማል አደምና ዓለም ደስታ ይባላሉ፡፡ ተጠርጣሪዎቹ ለሕወሓት ቡድን በርካታ የጦር መሣሪያ ያቀረቡ እንደነበር የፌዴራል ፖሊስ ወንጀል ምርመራ ቡድን አስረድቷል፡፡ ተጠርጣሪዎቹ በበኩላቸው ነጋዴዎች መሆናችን ገልጸው፣ ዓለም ደስታ የተባለው ተጠርጣሪ ነጋዴ መሆኑንና ከተጠቀሰው የወንጀል ድርጊት ጋር ምንም ዓይነት ግንኙነት እንደሌለው አስረድቷል፡፡ ጀማል አደም የተባለውም ተጠርጣሪም የተያዘው ወደ ዱባይ ለመጓዝ በዝግጅት ላይ እያለ አውሮፕላን ማረፊያ ውስጥ መሆኑን አስረድቶ፣ ስለተባለው ወንጀል ምንም የሚያውቀው እንደሌለ ገልጿል፡፡የተጠርጣሪዎቹን አቤቱታ የተቃወመው መርማሪ ፖሊስ በድጋሚ እንዳስረዳው፣ ተጠርጣሪዎቹ ሕገ መንግሥቱንና ሕገ መንግሥታዊ ሥርዓቱን በኃይል ለመናድ ከሕወሓት ቡድን ጋር በሚስጥር በመገናኘት ሲሠሩ እንደነበር ተናግሯል፡፡ የሁለቱን ወገኖች ክርክር የሰማው ፍርድ ቤቱ ተጠርጣሪዎቹን አቤቱታ ውድቅ በማድረግ ለመርማሪ ቡድኑ 14 ቀናት ፈቅዶ ለታኅሳስ 19 ቀን 2013 ዓ.ም. ቀጠሮ ሰጥቷል፡፡ በእነ ብርጋዴር ጄኔራል አብርሃም መውጫ የምርመራ መዝገብ የተካተቱት ኮሎኔል ገብረ ሕይወት ደስታ፣ ኮሎኔል ዮሐንስ በቀለ፣ ኮሎኔል ዘነበ ታመነና ሻለቃ ገብረ እግዚአብሔር ግርማ ፍርድ ቤት ቀርበዋል፡፡ተጠርጣሪዎቹ የኦነግ ሸኔና ሕወሓት ቡድን ጋር በመቀናጀት ሕገ መንግሥቱንና ሕገ መንግሥታዊ ሥርዓቱን በኃይል የመናድ ሙከራና የአገር ክህደት ለመፈጸም ተልዕኮ ተቀብለው፣ የሰሜን ዕዝ ግንኙነት እንዲቋረጥ በማድረግ የመከላከያ ሠራዊት እንዲመታ ሁኔታዎችን ማመቻቸታቸውን፣ በሰዎች ምስክርነትና በማስረጃ ማረጋገጡን መርማሪ ቡድኑ አስረድቷል፡፡ተጠርጣሪዎቹ ሥልጣናቸውን ያላግባብ በመጠቀም የመንግሥት ወታደሮችን ትግራይ ክልል ሄደውና በድብቅ ሠልጥነው እንዲመጡ በማድረግ፣ አበል በመክፈል፣ የሁለት ወራት ፈቃድ በመስጠት ድጋፍ ሲያደርጉ እንደነበር የሚያስረዳ ማስረጃ ማግኘቱን ለፍርድ ቤቱ አስረድቷል፡፡ከመንግሥትና የግል ባንኮች መረጃ ለማሰባሰብ፣ ያልተያዙ ተጠርጣሪዎችን በቁጥጥር ሥር ለማዋልና ተጨማሪ ምርመራ ለመሥራት 14 ቀናት እንዲፈቀድለት ጠይቋል፡፡ ተጠርጣዎቹም የመርማሪውን ሪፖርት ተቃውመው ባቀረቡት አቤቱታ እንዳስረዱት፣ የባንክ ሒሳባቸው እንዳይንቀሳቀስ በመታገዱ ቤተሰቦቻቸው ለችግር መዳረጋቸውን፣ መርማሪ ቡድም የሚፈልገውን ማስረጃ ጨርሶ መውሰዱን በመግለጽ የዋስትና መብታቸው ተጠብቆላቸው በውጭ ሆነው እንዲከታተሉ ጠይቀዋል፡፡ ፍርድ ቤቱ የሁለቱንም ወገኖች ክርክር ከሰማ በኋላ የተጠርጣሪዎቹን የዋስትና ጥያቄ ውድቅ በማድረግ፣ 14 ተጨማሪ የምርመራ ቀናት በመፍቀድ ለታኅሳስ 19 ቀን 2013 ዓ.ም. ቀጠሮ ሰጥቷል፡፡    